Styret i Døgnvill AS har i dag begjært selskapet konkurs ved at oppbudsbegjæring er levert Nord-Troms tingrett.

Det bekrefter daglig leder Henry Leeves og styreleder Svein Kristian Wikstrøm overfor Nordlys.

- Ingen annen utvei

Ifølge Wikstrøm var kapitalbehovet det dobbelte av de fem millionene som ble lagt til grunn da emisjonen ble gjennomført.

- For styret var det ingen annen utvei. De tallene som var presentert for oss viste seg å ikke være korrekte, og vi hadde ikke alle opplysningene som vi trengte da emisjonen ble gjennomført, sier Wikstrøm til Nordlys.

- Da kapitalbehovet viste seg å være det dobbelt av det vi trodde, trakk de som garanterte for emisjonen seg, legger han til.

Det betyr at en turbulent tid er over for det som var Nord-Norges største festival. Døgnvill hadde også en periode posisjon som landets tredje største festival.

- Dette betyr kroken på døra for festivalen. Det blir ikke flere redningsaksjoner, medgir Wikstrøm.

- Trist

Han karakteriserer konkursen som trist, både for festivalen, aksjonærene, kreditorene og publikum.

- Det kommer bare tapere ut av dette og kreditorer og aksjonærer blir påført økonomiske tap, opplyser styrelederen.

- Vi kan ikke holde liv i festivalen når det ikke er liv laget. Vi gjorde et forsøk, og det gikk dessverre ikke. Det gikk faktisk mye verre enn vi først trodde.

Kultur- og næringspersonligheter i Tromsø håper at arven etter Døgnvill kan leve videre i Tromsø og landsdelen generelt.

- Det er veldig dumt at Døgnvill går konkurs, men samtidig er det ikke utventet når man ser på underskuddene de siste årene, sier Arne Wilhelm Theodorsen, leder av Introfondet.

Han håper at erfaringene tilknyttet festivalen kan bli videreført.

- Døgnvill bygde opp en organisasjon, en kompetanse og en infrastruktur som jeg håper noen kan ta tak i og videreføre, sier Theodorsen.

- Etterlater seg et tomrom

Lederen av Introfondet får støtte av Bjørn Eirik Olsen i Sparebankens kulturnæringsfond og Lasse Pettersen, festivalsjef for Buktafestivalen.

- Vi jobber ikke direkte mot festivaler. Men på generelt grunnlag er dette veldig synd, mener Olsen.

- Der er en dynamikk i all næringsvirksomhet, og ofte kan det være tilfeldigheter som gjør at noen utvikler seg i riktig retning mens andre ikke er like heldig. For festivaler er vær og vind en faktor, samtidig som man må skape en profil og et lojalitetsforhold til sitt publikum. I Døgnvills tilfelle hadde navnet fått seg en liten trykk og det tar tid å gjenoppbygge, fortsetter han.

Pettersen mener at festivalen har vært viktig for å lære opp folk til å beyntte seg av kulturtilbud.

- Døgnvill har bidratt voldsomt til publikumsutvikling og lært folk opp til å konsumere kultur. Det er ringvirkninger de andre arrangementene i Tromsø og Nord-Norge nyter godt av, forklarer Pettersen.

Alle tre tror man vil merke et tomrom etter festivalen, likevel mener Olsen at det gir rom for en nysatsning.

- Jeg er ikke veldig bekymret for at ikke vil dukke opp noe nytt.

Les pressemeldingen

I brevet som er sendt ut til aksjonærene står det:

«Begrunnelsen er at selskapet dro med seg en negativ egenkapital fra 2012 på 3,4 millioner kroner, som i tillegg til årets underskudd gir et kapitalbehov på rundt 9 millioner kroner. Emisjonen som ble tegnet tidligere i høst, er trukket tilbake på grunn av manglende informasjon om den faktiske økonomiske situasjonen. Styret ser det som umulig å fortsette som festivalarrangør med dette kapitalbehovet.

Årsaken til at styret ønsket å avvikle et nytt arrangement i 2013 var en ambisjon om å få til et godt arrangement med dertil overskudd. Det var også et klart ønske fra næringslivet om å få avviklet et arrangement som tiltrekker seg flere tusen mennesker til byen i Døgnvill-perioden.

Det var satt opp et budsjett med 25 500 besøkende over tre dager. Spesielt dårlig vær var en av årsakene til at tallet på besøkende ble rundt 21 000. 4 500 færre besøkende er hovedårsaken til at festivalen gikk med et foreløpig underskudd på rundt 5,9 millioner»